b'\n_START_ARTICLE_\nHuanglong (Se\xc4\x8duan)\n_START_SECTION_\nZgodovina in mitolo\xc5\xa1ko ozadje\n_START_PARAGRAPH_\nObmo\xc4\x8dje je bilo do 70-ih let 20. stoletja znano prakti\xc4\x8dno samo tamkaj\xc5\xa1njim kmetom in kitajski vojski. \xc5\xa0ele po uvrstitvi med naravne parke leta 1983 je postalo znano \xc5\xa1ir\xc5\xa1i javnosti, na ob\xc4\x8dih zemljevidih pa se je pojavila oznaka Huanglong Si, tj. Sveti\xc5\xa1\xc4\x8de rumenega zmaja. Huanglong dandanes privabi tudi ve\xc4\x8d kot 4.500 turistov na dan, pove\xc4\x8dini Kitajcev._NEWLINE_Zmaj ima v kitajski mitologiji izjemno pomembno mesto, saj so zmaji vodna bitja ter gospodarji oceanov, rek, vodnjakov in oblakov. Tako prina\xc5\xa1ajo sre\xc4\x8do in blagoslov, ko suho de\xc5\xbeelo namo\xc4\x8dijo z de\xc5\xbejem, zaradi \xc4\x8desar je zmaj \xc5\xbee v obdobju dinastije Han postal simbol cesarske oblasti. Rumena barva ima dodaten pomen, saj v azijskem prostoru, predvsem na Kitajskem, predstavlja veselje, slavo, modrost, so\xc5\xbeitje in kulturo. Tako je kitajski cesar, t. i. \xc2\xbbsin neba\xc2\xab, nekdaj edini nosil rumena obla\xc4\x8dila, njegove prestolne dvorane pa so bile prekrite z rumenimi stre\xc5\xa1niki. Rumeni zmaj je tako simbol zdru\xc5\xbeitve kitajske zemlje in vode v vzvi\xc5\xa1eno blaginjo in veli\xc4\x8dino.\n_START_SECTION_\nZnamenitosti\n_START_PARAGRAPH_\nNa urejeni poti se najprej pojavijo t. i. Ribniki, ki pozdravljajo gosta (\xe8\xbf\x8e\xe8\xb3\x93\xe6\xb1\xa0, pinjin: Y\xc3\xadngb\xc4\xabn ch\xc3\xad), ki \xc5\xbee nakazujejo raznolike barve, vendar prevladujejo zeleni odtenki. Naslednja to\xc4\x8dka je Lete\xc4\x8di slap (\xe9\xa3\x9b\xe7\x80\x91\xe6\xb5\x81\xe8\xbc\x9d, pinjin: F\xc4\x93i p\xc3\xb9 li\xc3\xba hu\xc4\xab), \xc5\xa1irok preko 60 m in porasel z debelimi plastmi mahov. Sledita ribnik Lianyan in Lete\xc4\x8di slap na lotosovi plo\xc5\xa1\xc4\x8di (\xe8\x93\xae\xe5\x8f\xb0\xe9\xa3\x9b\xe7\x80\x91, pinjin: Li\xc3\xa1nt\xc3\xa1i f\xc4\x93i p\xc3\xb9). V ospredju povr\xc5\xa1ine, po kateri te\xc4\x8de tretji slap, je vidna majhna kra\xc5\xa1ka jama, kjer naj bi se po legendi kopale nesmrtne deklice, device, ki pre\xc5\xbeivijo no\xc4\x8d v votlini, pa naj bi se naslednje jutro iz nje vrnile nose\xc4\x8de._NEWLINE_Zadnji slap je spodnji rob strme povr\xc5\xa1ine z rumenimi usedlinami, dolge okoli 2,5 kilometra in \xc5\xa1iroke 100 m. Razdeljena je na Zlati pesek, ki prekriva vse (\xe9\x87\x91\xe6\xb2\x99\xe9\x8b\xaa\xe5\x9c\xb0, pinjin: J\xc4\xabnsh\xc4\x81 p\xc5\xab d\xc3\xac) ter Glaziran zlati veter (\xe4\xb8\x83\xe9\x87\x8c\xe9\x87\x91\xe6\xb2\x99, pinjin: Q\xc4\xabl\xc7\x90 j\xc4\xabnsh\xc4\x81). Proti vrhu te povr\xc5\xa1ine se odpira razgled na vso dolino do zasne\xc5\xbeenega vrha Gore sne\xc5\xbenega zaklada (\xe9\x9b\xaa\xe5\xae\x9d\xe9\xbc\x8e, pinjin: Xu\xc4\x9b b\xc7\x8eo d\xc7\x90ng), visoke 5.588 m. Sledijo ribnik Bonsaj (\xe7\x9b\x86\xe6\x99\xaf\xe6\xb1\xa0, pinjin: P\xc3\xa9nj\xc7\x90ng ch\xc3\xad), kjer zakrneli grmi\xc4\x8di v urejenih razmikih spominjajo na miniaturne bonsaje, Zrcalni ribnik (\xe6\x98\x8e\xe9\x8f\xa1\xe5\x80\x92\xe6\x98\xa0\xe6\xb1\xa0, pinjin: M\xc3\xadngj\xc3\xacng d\xc3\xa0oy\xc3\xacng ch\xc3\xad), ribnik Azalej (\xe5\xa8\x91\xe8\x98\xbf\xe6\x98\xa0\xe5\xbd\xa9\xe6\xb1\xa0, pinjin: Su\xc5\x8d lu\xc3\xb3 y\xc3\xacng c\xc7\x8ei ch\xc3\xad) in Ribniki, ki tekmujejo v pisanosti (\xe7\x88\xad\xe8\xb1\x94\xe6\xb1\xa0, pinjin: Zh\xc4\x93ng y\xc3\xa0n ch\xc3\xad). Pisanost in \xc5\xbeiva barvitost ribnikov dose\xc5\xbee vrh z Ribniki petih barv (\xe4\xba\x94\xe5\xbd\xa9\xe6\xb1\xa0, pinjin: W\xc7\x94c\xc7\x8ei ch\xc3\xad), kjer je vsaka kotanja druge barve, odtenki pa segajo od \xc5\xbeveplene rumene, preko oran\xc5\xbene in zelene do ledene bledo modre barve.\n_START_SECTION_\nGeolo\xc5\xa1ki mehanizmi izoblikovanja\n_START_PARAGRAPH_\nEdinstvena pokrajina v Huanglongu je posledica kombinacije pomikanja nekdanjega ledenika, podnebnih pogojev, delovanja vode in nalaganja apnen\xc4\x8deve sige ter lehnjaka, ki nastane z odlaganjem apnenca na organskih ostankih. Z ve\xc4\x8d tiso\xc4\x8dletnimi nanosi sige in lehnjaka so se izoblikovale \xc5\xa1tevilne stopnice oz. \xc2\xbbzmajeve\xc2\xab\xc2\xa0luskine, predvsem na \xc5\xbee omenjeni strmi povr\xc5\xa1ini Zlatega peska in Glaziranega zlatega vetra. Ribniki iz sige so nastali na mestih, kjer je vodo zajezila dolo\xc4\x8dena prepreka, npr. padlo drevesno deblo. Vsaka kotanja ribnika ima druga\xc4\x8dno podvodno floro, sestavljeno iz bakterij in alg, kar tudi daje razli\xc4\x8dne barvne odtenke.'